Αθήνα: 27.06.2017

 Αρ. Πρωτ.:915

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Συνάντηση ΕΣΑμεΑ - Μπαλάφα για τα δικαιώματα των προσφύγων ΑμεΑ**

Με τον υφυπουργό Μεταναστευτικής Πολιτικής Γ. Μπαλάφα συναντήθηκε ο πρόεδρος της ΕΣΑμεΑ Ιωάννης Βαρδακαστάνης, την Δευτέρα 26 Ιουνίου.

Κύριος στόχος της συνάντησης ήταν η ενημέρωση για τα προβλήματα που αντιμετωπίζουν οι πρόσφυγες, αιτούντες άσυλο με αναπηρία και χρόνιες παθήσεις και οι οικογένειές τους όπως καταγράφονται από διεθνείς οργανισμούς αλλά και όπως έχει διαπιστωθεί από την ΕΣΑμεΑ σε επισκέψεις χώρων φιλοξενίας προσφύγων σε Αθήνα και Λέσβο.

Στη συνάντηση ζητήθηκε ενημέρωση για τις δράσεις που έχει αναπτύξει το ίδιο το υπουργείο Μεταναστευτικής Πολιτικής για την υποστήριξη των προσφύγων, αιτούντων άσυλο με αναπηρία και χρόνιες παθήσεις και των οικογενειών τους.

Ο κ. Βαρδακαστάνης ανέφερε τις δράσεις που έχει αναπτύξει η ΕΣΑμεΑ για την διασφάλιση των δικαιωμάτων των προσφύγων, αιτούντων άσυλο με αναπηρία και χρόνιες παθήσεις και των οικογενειών τους, με τις επισκέψεις σε χώρους φιλοξενίας αλλά και με συμμετοχές σε διεθνή φόρα. (βλ. Γενεύη, ΟΗΕ κ.λπ.). Ενημέρωσε επίσης τον υφυπουργό για την συνεργασία που έχει αναπτύξει η ΕΣΑμεΑ με την Ύπατη Αρμοστεία του ΟΗΕ στο πλαίσιο της οποίας θα ξεκινήσει άμεσα η υλοποίηση προγράμματος για την υποστήριξη και τη διασφάλιση των δικαιωμάτων των προσφύγων, αιτούντων άσυλο με αναπηρία και των οικογενειών τους.

Πρότεινε μάλιστα να υπάρξει πρωτόκολλο συνεργασίας μεταξύ Ύπατης, υπουργείου και ΕΣΑμεΑ.

Ο κ. Βαρδακαστάνης τόνισε ότι δεν πρέπει να υπάρχει καμία διαφοροποίηση μεταξύ Ελλήνων πολιτών και προσφύγων-μεταναστών με αναπηρία, ενώ θα πρέπει να υπάρξει μια σταθερή θεσμική και επιχειρησιακή συνεργασία της Ε.Σ.Α.μεΑ. με το ελληνικό κράτος. Ειδικότερα, για τους πρόσφυγες να γίνει άρση των αποκλεισμών στην εκπαίδευση και την κοινωνική φροντίδα, καθώς επίσης να εφαρμοστεί μια αξιόπιστη διαδικασία εντοπισμού και καταγραφής, μέσα από την εκπαίδευση προσωπικού ή την τοποθέτηση εξειδικευμένου προσωπικού.

Από την πλευρά του, ο κ. Μπαλάφας συμφώνησε στο θέμα της άρσης των αποκλεισμών και τόνισε ότι η ίση μεταχείριση συνεπάγεται δίκαιη μεταχείριση. Ο υφυπουργός προσέθεσε, ότι το θέμα του εντοπισμού και της καταγραφής είναι ένα ιδιαίτερα σημαντικό ζήτημα για το οποίο πρέπει να γίνουν σημαντικά βήματα, ειδικότερα, εφόσον υπάρχει και το αντίστοιχο θεσμικό πλαίσιο. Ένα σημαντικό βήμα προς αυτήν την κατεύθυνση είναι η συνεργασία της Υπηρεσίας Υποδοχής και Ταυτοποίησης και του ΚΕΕΛΠΝΟ με τον Ελληνικό Ερυθρό Σταυρό, προκειμένου να εντοπίζονται τα ευάλωτα άτομα και συγκεκριμένα τα άτομα με αναπηρία.

Συμφωνήθηκε τέλος, η σταθερή επαφή και συνεργασία του υπουργείου Μεταναστευτικής Πολιτικής και της Εθνικής Συνομοσπονδίας Ατόμων με Αναπηρία με τη συγκρότηση ομάδας εργασίας.

***Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.***

**Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ.** [**www.esaea.gr**](http://www.esaea.gr/) **και** [**www.esamea.gr**](http://www.esamea.gr/) **.**